ħa, 1 ta' Ġunju 2011, il-Brigadier John Spiteri għadda għal ħajja aħjar. Bniedem li qatta' l-ħin, li ġie misluf għas-servizz għas-servizz tal-poplu Malti ġewwa l-Armata. Miet fl-età ta' tmenin sena, wara li kien iddedika lilu nnifsu sabiex jieħu sehem u jassigura servizz aħjar minn istituzzjoni importanti għalina. M'aħniex pajjiż belliġerenti, ma nattakkawx u anqas qatt attakkajna lil ħaddieħor, żammejna ruħna poplu newtrali. Poplu li spiċċa f'konflitti meta kien attakkat minn oħrajn, mit-Torok fl-1565 u mill-faxxisti u n-nażisti fl-aħħar gwerra dinjija. 2. Il-Brigadier Spiteri kien beda l-karriera fil-Forzi Armati Ingliżi wara li kien tgħallem u ġie mħarreġ ġewwa s-Sandhurst Royal Academy. Mill-1949 kien hemm, sakemm fl-1971 għażel li jidħol fil-Forzi Armati ta' Malta. Kunċett kompletament differenti minn dak li qatt kellna qabel. Għall-ewwel darba, korp dixxiplinat, preparat u ffurmat bħal armati oħra fil-limitazzjonijiet li gżejjer bħal tagħna għandhom. Serva fit-tul. Fl-1979 ġie maħtur Kap Kmandant, proprju fil-mument meta l-Forzi Armati Ingliżi telqu minn pajjiżna u verament serva fit-tul. 3. Kien il-bniedem li ra lil dan il-poplu jidħol fl-impass politiku tal-1981, bid-diffikultajiet u t-tensjoni ta' dawk l-eventi. Żamm l-Armata taħdem b'kif seta' u kien hu li fl-1987 kellu sehem determinanti fit-tibdiliet tagħna. Għalkemm sirt nafu fit-tard ta' ħajtu, (proprju meta sibt ruħi nokkupa din il-kariga), kien hemm appuntament li rabatna. Fil-fatt, huwa kien u għadu sa issa Kmandant uniku li apparti dmirijietu kien ingħata d-dmirijiet addizzjonali ta' Kmandant tal-Korp tal-Pulizija. Ma sarx Kummissarju, imma għal perjodu kien f'din il-kariga doppja u mexxiha b'intelliġenza, minkejja d-diffikultajiet, il-kumplikazzjonijiet u t-tensjoni li kienet iġġib. F'Korp li kellu Kummissarju akkużat b'delitti gravi u l-moral tiegħu ma tantx kien għoli. 4. Kien id-19 ta' Ġunju 1987, il-jum li fih inħatar. Jum barra mis-soltu. Filgħodu u sa tard filgħaxija t-temp ma kien xejn tajjeb. Sħab mill-iktar sewdieni, maltemp, beraq, sajjetti u xita. F'dak il-jum, erbgħa u għoxrin sena ilu, grupp ta' persuni li kienu mdorrija sew jagħmlu dak li jridu taħt gvernijiet Laburisti, ddeċidew li jmorru dawra fil-qrati tagħna. Daħlu hemm u għamlu ħerba. Kissru kemm felħu, ħarqu l-post. Straġi sħiħa. Mument mill-iktar diffiċli għall-Gvern Nazzjonalista li kien għadu kif għalaq xahar fil-poter. Sfida diretta ta' persuni li kienu mdorrija bil-poter f'idejhom. 5. Dak il-jum niftakru sew. Niftakar li ma kontx dħalt il-Qorti. Kien il-jum tal-Ġimgħa u ma mortx għax filgħaxija żżewwiġt. Il-memorja sservini tajjeb fuq dawk is-siegħat. Kelli diversi jċemplu, jistaqsu jekk kontx ser niżżewweġ proprju minħabba l-biża' li l-eventi tal-jum ħolqu. Xorta żżewwiġt, però l-Brigadier, bil-ħatra tiegħu, reġa' stabbilixxa l-ordni sal-aħħar tal-jum. 6. Lil John erġajt sibtu meta sirt ministru. Kien iċ-Chairman tal-Bord dwar l-Armi. F'appena ftit ġimgħat, sibtu l-uffiċċju jispjegali dettaljatament dak li kien għaddej. Tani diversi pariri u gwidi u kienu kollha korrettissimi. Għamilna snin ta' kollaborazzjoni sakemm ġie għandi, jinsisti miegħi li għandi naħtar lil ħaddieħor floku għax kien marad. Ried jagħmel dmiru lejn l-Istat sal-aħħar. Fortunatament irnexxielna norganizzaw attività żgħira fil-Ministeru biex nirringrazzjawh. 7. Nhar is-Sibt kont preżenti għall-funeral tiegħu ġewwa l-Knisja tal-Karmnu fil-Balluta. Stajt nara li kien igawdi rispett minn ħafna. Mingħajr ma ridt, erġajt ftakar f'dak li kien seħħ u sibtni hekk kif il-kor intona l- . Il-Mulej jagħtih il-mistrieħ ta' dejjem. Bniedem li kien sew fidil lejn l-Istat Malti.
Servitur fidil tal-Istat Malti